Majorán záhradný

Majorán záhradný (Origanum majorana syn. Majorana hortensis), ľudovo tiež majoránka, je rastlina z čeľade hluchavkovité (Lamiaceae).

Opis 
Majorán záhradný je jednoročná, niekedy aj dvojročná bylina s priamou, rozkonárenou stonkou a protistojnými, oválnymi listami. Drobné, biele kvety tvoria husté strapce, ktoré sú stopkaté a vyrastajú v pazuchách listov. Plody sú tvrdky a úplne dozrievajú len v teplých oblastiach. Celá rastlina príjemne vonia.

Výskyt 
Pôvodne bola udomácnená v Stredozemí, pestovali ju už starí Egypťania, Gréci a Rimania a počas križiackych vojen sa rozšírila do ostatnej Európy.

Použitie 
Používa sa ako korenina na dochutenie polievok, omáčok a mäsitých jedál.

Liečivé účinky 
Vo farmácii sa z drogy pripravujú niektoré čaje a získava silica (Oleum majonarae). Podporuje trávenie, pôsobí proti nadúvaniu, upokojuje nervy a má močopudný účinok. Ľudová liečba ju odporúča do kúpeľov a na rany.

Zdroje

Iné projekty 

Hluchavkovité
Koreniny
Liečivé rastliny